LidanRubinov/Halacha-QA huggingface dataset:
שאלה: המלצת פיטורי עובד: לפני מספר ימים הגיע עובד חדש לעבודה ואני אמור להדריך אותו. אחרי כמה מפגשים, אני שם לב שהוא לא מתאים לתפקיד. בררתי איתו וגם אין לו את הרקע הלימודי המתאים, אני לא יודע מה גרם לראש הצוות שלי להעדיף אותו על פני מועמדים אחרים. חשבתי לפנות מיוזמתי לראש הצוות ולהעיר את תשומת ליבו שהעובד החדש לא מתאים כלל למשרה שבה הוא שובץ (אין עבורו עוד משרה). היום הוא אמר לי שהוא נשוי ושיש לו ילד וזה מיד הדליק אצלי נורה אדומה. האם עלי לדווח על חוסר המקצועיות שלו והוא עלול להיות מפוטר ולהישאר ללא פרנסה, או שמא עדיף לא לספר כלום. הוא אמור להיות פה לתקופה של 6 חודשים, אם אבזבז את כל התקופה הנ"ל להדרכה, מה תועיל העסקתו, מה הרב ממליץ במקרה כזה?
תשובה: אתה צריך לספר למנהל את התרשמותך, והוא יחליט אם לפטר אותו או לא.
שאלה: דיני חזקת בשרי: מהו הדין לגבי שקית אחת אשר תכולתה מאכל בשרי (המבורגר) בלחמניה שעטוף בשקיק נייר (כסף), ובנוסף קיימים בשקית פיתה ועוגיה שאינם עטופים. מהו דינם של הפיתה והעוגיה, האם יחשבו בחזקת בשריים, ולא יהיו ניתנים למאכל עם מאכל חלבי?
תשובה: אין בזה כללים, והכל לפי ראות העיינים. אם יש חשש שעבר טעם, הרי הם בחזקת בשרי, ואם לא- אין הם בחזקת בשרי.
שאלה: גניזה של לועזית: האם צריך לגנוז דברי קודש הכתובים בלועזית שהרי אין בזה שמות?
תשובה: גם שמות בלועזית טעונים גניזה.
שאלה: קניית אברים מסין: לאחרונה נדון בכנסת ענין קנית אברים מסין לצורך השתלה בדיון נטען שהסינים גוזרים מוות על עבירות קלות ע"מ לגזור אברים אחר ההריגה. האם מותר לפעול למען הפסקת התהליך או שמא יש בזה משום איסור הצלת גוי ואולי גם משום הפרעה להצלת נפשות (לא תעמוד על דם רעך). יתכן ויש לזה ההשלכה לחברי הכנסת הדתיים כיון שהענין נידון בכנסת (ותתכן גם השלכה לענין תרומות למי שרוצה לקנות אברים מסין)?
תשובה: אסור להרוג גוי וממילא אסור לקבל אברים במקום שהורגים אנשים רק לשם השתלות, כי המקבל את האברים מזרז בכך את ההוצאה להורג, (גם אם נניח שאין חובת הצלה אך בודאי שאסור לגרום זירוז מיתה), רק אם בלי קשר להשתלה, הנוהג אצלם להרוג, גם אם המדובר בעברות קלות, שאין הצדקה לעונש מוות, מותר לקבל את האברים.
שאלה: קנאת הבעל בבן שלא שלו: אני נשואה פעם שניה ויש לי ילד מנישואים קודמים בן 13 ילד חרדי שלומד בחב"ד, משפחתי חרדית למהדרין, מהבעל השני יש לי ילד בן 3, בעלי מקנא בבני הגדול שלא ממנו בצורה פנטית ודרסטית, זה הגיע למצב שהוא אומר לי שאסור לי לנשק ולחבק אותו. אנחנו נשואים 4 שנים, וכל המצב נמשך מיום החתונה, הבן הגדול התחיל לפני 3 חודשים לצרוך רטאלין במינון נמוך מאוד, בגלל בעית ריכוז וקשב לא קשה, ואני התחלתי לקום איתו בבוקר להכין לו שתיה ואוכל בגלל הכדורים, בעלי לא מוכן לכך בשום פנים ואופן, אני קמה בכל זאת, הוא לא מוכן להבין שזה הבן שלי שגידלתי 9 שנים לבד, לא התחתנתי כל השנים רק כדי לא לפגוע בילד ועד שסוף סוף היכרתי את בעלי ויש לי רגשות אליו, הוא שונא את הילד בצורה פנאטית ולא מקיים את הכתובה עם כל הכרוך בכך, הוא אומר לי כי בגלל שאת מדברת עם הילד יותר מידי, אני לא אקיים את מצוות פרו ורבו, וככה זה כבר 4 שנים, פעם בכמה חודשים. הוא הפסיק לשלם את חובות הבית, והוא טוען שהכל בגלל הבן הגדול, הוא היכה אותו כמה פעמים ולעולם לא הביע שום רגש כלפיו. אני אחרי ניתוח קשה של שבר בדופן הקיבה, לפני זה ילדתי את בני השני ממנו בניתוח קיסרי, וגם לבית החולים הוא לא הגיע, כי ראה את הבן הגדול מבקר את אותי, כיום אנו לא חיים כזוג כבר 5 חודשים, בגלל קנאתו בילד, מה עליי לעשות?
תשובה: אם יש לבעלך רב עליך ללכת אליו ולבקש ממנו שישכנע את בעלך לקבל יעוץ לטובתו ולטובתך, המצב הזה אסור שיימשך. צריך מישהו שיהפוך את גישתו של בעלך לאהוב את ילדך ולרצות לגדל את ילדך, זו מצוה גדולה מאד ולמה שהוא לא ימלא אותה, כל המלמד את בן חברו תורה כאילו ילדו.
שאלה: זמן תפילה בהנץ: אנו מתפללים בשבת תפילת ותיקין והתעורר ויכוח לגבי זמן התפילה בהנץ. א. מתי צריך לקחת בחשבון את ההרים, אני גר בסביבות ת"א? ב. האם יש הבדל בין ספרדים לאשכנזים? ג. האם הפער בין האופק במישור החוף לבין מקום גבוה קבוע? ד. מכיון שיש לי תוכנה לזמני התפילה, רציתי בבקשה לקבל דוגמא של תאריך מוגדר למשל שבת פרשת תולדות מהו זמן הנץ בתל אביב לפי רוב הדיעות?
תשובה: שאלתך סבוכה מידי בכדי שנוכל לענות על כך באינטרנט, באופן כללי אני מציע לכם ללכת ע"פ הלוח שמוציאים ישיבת כסא רחמים שהוא מדוייק.
שאלה: פדיון הבן בלידת מלקחיים: בשעה טובה ומוצלחת נולד לי בן בכור בריא ושלם, הלידה הייתה לידת מלקחיים. הילד נולד ביום רביעי י"ז במר-חשון בשעה 7:10 בבוקר. 1. האם יש לפדותו? 2. מתי יש לקיים את טקס הפדיון, ביום חמישי בערב, יום שישי בבוקר או הצהריים, במוצ"ש, ביום ראשון בבוקר או צהריים? 3. מה סכום הפדיון? האם ניתן לפדות בכסף מזומן (ש"ח)?
תשובה: 1. גם לידת מלקחיים מחייבת בפדיון הבן. 2. הפדיון צריך להערך ביום שישי. ומכיון שעורכים סעודה יש לקיימה לפני הצהריים. 3. ערך הפדיון הוא כ-100 גרם כסף. ערך הכסף מופיע בעיתנות במשקל של אונקיות, אונקיה היא 32 גרם כלומר יותר מ-3 אונקיות, אין פודין בשטרות, ומכיון שערך מטבעות בימינו הוא נומינאלי ולא ריאלי לכן אין לפדות בכסף רגיל, רצוי להשתמש ב-5 שקלים מכסף טהור שהונפקו ע"י החברה למדליות, יש כהנים המחזיקים אצלם מטבעות אלו, אפשר לתת גם כלי כסף בערך הנ"ל או חפץ אחר באותו ערך.
שאלה: "שבע ברכות" בברזיל: אני והמשפחה שלי יצאנו לשליחות חינוכית בברזיל, ואני עובד בבית ספר חילוני עם 30 נוצרים שלומדים בו. הבת של המנהלת (יהודיה) מתחנת ברוך ה עם יהודי. היא שאלה אותי אם אפשר לברך ברכה אחת מהשבע ברכות בחתונה כי את כל הברכות אין להם כוח. הם לא מתחתנים כהלכה וגם לא אזרחית, הם פשוט עושים מסיבה בשבת והולכים לגור ביחד, אם תהיה ברכה אחת בחתונה זה הדבר היחידי היהודי והדתי שיהיה בחתונה ולכן החשיבות העצומה שבכך, האם מותר לברך את הברכה הזאת, האם עם שם ה, או להגיד רק ה בלי שם ה, ואם כן איזו ברכה כדאי לברך?
תשובה: אם אין חתונה כדת משה וישראל אין מקום לברכה. אם אתה סבור שהדרך היחידה לקרבם לתורה היא ריטואל דתי כלשהו אתה יכול לבחור לך פסוקים מתאימים, לברך על היין (שגוי לא נגע בו) או לומר ברכה בלי שם. אך לומר להם שכשיתחתנו כהלכה, יתווספו גם שבע ברכות כהלכה.
שאלה: "מסירות נפש על צניעות": קראתי לאחרונה בעלון פרשת שבוע של חב"ד, על מקרה מצער ומזעזע של ילדה כבת 8 שנשרפה למוות. וכך מתואר שם (בערך) ".היא הציתה גפרור והבעירה ערימת סכך ישנה, וכך אחזה האש בשמלתה. אח צעיר ממנה אמר לה לפשוט את שמלתה, אך היא התנגדה. זה לא צנוע ענתה אחוזת בהלה ואפופת להבות." מעשה זה מופיע תחת הכותרת: "מסירות נפש על צניעות". האם הנהגתה הוא עיקר הדין, מידת חסידות, או שמא איסור? שאלה דומה שהתעוררה לי בעקבות קריאת הכתבה היא, כשפיקוח הנפש אינו מצד המציאות עצמה (כמו במקרה שלנו - שריפה) אלא כגון בנכרי המצווה לאיש ישראל לפגוע בצניעותה של בת ישראל (לא בביאת איסור ממש, אלא כגון לפשוט בגדיה בשוק), ואם לא - יהרגהו, אם כאן נאמר שהדין הוא ייהרג ואל יעבור - מה בין זה לבין המקרה הראשון (בהנחה ששם אין חיוב למות על קדושת השם ומצוותיו), האם מצד ההלכה לאמיתה, יש הבדל בין אם הפגיעה בצניעות הוא במציאות עצמה, או בדבר חיצוני?
תשובה: זוהי מידת חסידות. יש סיפור ידוע של פרץ על 3 מתנות המתאר מקרה דומה.
שאלה: הכנת תפריט לשבת: האם ניתן להשתמש ברשימת תפריט בשבת, על מנת שנוכל לדעת איזה אוכל מיועד לכל ארוחה, הרשימה מוכנה מערב שבת ועוזרת לנו בשבת?
תשובה: שמישהו מבני הבית יקרא את הרשימה לעקרת הבית ולא תקרא היא בעצמה, מפני שהיא זו שהכינה את האוכל.
שאלה: ספוג מיוחד לפרווה: האם יש לייחד ספוג מיוחד לכלים פרווה, אם כן, האם כאשר השתמשו בספוג הזה לכלי בשרי או חלבי האם אפשר להמשיך ולהשתמש בו לכלים פרווה, ובכלל, עד כמה צריך לייחד דברים לבשרי או לחלבי - מגבות כלים, כפיות פרווה, מה הכלל בזה?
תשובה: לכתחילה יש לייחד ספוג וסכו"ם פרווה, אבל אין צורך לייחד מגבות ומעמדים לכלים שיהיו פרווה בלבד, מכיוון שהכלים כבר נקיים.
שאלה: עירוב זיתים מעושרים ולא מעושרים: אחותי קטפה זיתים מכמה עצים, אבי עישר חלקם ואז אחותי עירבה וכבשה אותם. נמצא באותו הכלי זיתים מעושרים ושאינם מעושרים. אנחנו קיבלנו ג"כ צנצנת עם זיתים. 1. כיצד מעשרים מכלי שבו יש פירות מעושרים ושאינם, במידה ולא ניתן להבדיל ביניהם? 2. פירות שכבר חולקו לכמה אנשים, כל אחד צריך להפריש לבד או אחד יכול להפריש בעבור כולם?
תשובה: 1. צריך לבדוק האם העצים שהאחות קטפה היו חייבים בתרו"מ כלל, אם העצים המדוברים הם הפקר אין צורך להפריש תרו"מ. במדה והעצים חייבים בתרו"מ יש לנהוג כדלהלן: 2. העצה הטובה ביותר היא שהאחות תקטוף עוד זיתים מאותם העצים (או דוגמאתם בדרגת חיוב שווה) ויפרישו מהזיתים החדשים על כל כמות הטבל שהייתה בשעת ההפרשה של האב. בשעת ההפרשה יגידו שההפרשה היא על כל הטבל (היכן שהוא). 3. אפשרות נוספות אם עדיין לא אכלו מהזיתים היא שהאב ישאל על ההפרשה ולאחר מכן יפריש שוב כל כל הכמות. אדם יכול להפריש על של חברו ולזכותו בהפרשה. 4. במקרה שכבר אכלו חלק מהפירות, אפשר בשעת הדחק שכל אחד יפריש מיניה וביה על כל גודל הצנצנת שברשותו. בברכת התורה והארץ הרב יהודה הלוי עמיחי
שאלה: כיריים חשמליות לבשר וחלב: האם מותר לבשל בכיריים חשמליות תבשיל בשרי (בסיר בשרי), ואחר כך לבשל באותם כיריים גם תבשיל חלבי (בסיר חלבי), באם אסור - נא לפרט מה עלי לעשות בסירים לאחרי שבישלתי בהם באופן הנ"ל?
תשובה: מותר לבשל חלבי אחרי בשרי, מפני שאין טעם בלוע עובר מסיר לסיר בלא נוזל שנמצא על הצד החיצוני של הכלי.
שאלה: חזרות בלימוד כרב קוק?: ראיתי ב"אגרות" שהרב קוק זצ"ל כותב לחזור על הלימוד לפחות עשר פעמים עד שהוא עובר לפרק הבא. אני לומד עכשיו מסכת ברכות (גמרא) לבד, האם עלי לחזור עשר פעמים (!) ורק אז לעבור לפרק הבא, או שדי בשתיים שלוש חזרות?
תשובה: לדעתי תחזור לפחות ארבע פעמים לפני שתמשיך לפרק הבא.
שאלה: הכאת האם על ידי בתה: אחותי (28) מצד אימי, היא אם חד הורית לילד בן 6. ידוע לי שהיא מכה את אימי כדי לסחוט ממנה כסף, מה אני יכולה לעשות?
תשובה: זה חמור מאד שבת מכה את אמה זה מהעבירות החמורות בתורה. את צריכה להגן על אימך ולא לתת לה לפגוע באימך.
שאלה: ברכה על ויטמינים: האם צריך לברך על ויטמינים עם טעם, ואם כן מה ברכתם?
תשובה: צריך לברך אם יש טעם, וברכתם היא "שהכל".
שאלה: תלוש משכורת לצורך הנחה : אני עובדת הוראה ב60 משרה ואינני מקבלת שעות נוספות בביה"ס (משרה מלאה הינה 24 ש"ש ). יש לי 5 ילדים ואחד מהם נמצא במעון בפיקוח משרד העבודה, על מנת לזכות בהנחה משמעותית (במקום 1280 לחודש, רק 580 לחודש) עלי לעבוד 40 ש"ש, כנראה כדי לעודד נשים לצאת לעבודה. לגיסי יש זכיינות בעסק פקידותי ציבורי ובעלי מסייע לו שם בעבודה לא על בסיס קבוע. השאלה היא האם אפשר לבקש מגיסי תלוש משכורת על שמי בכדי לזכות בהנחה למעון? (אין הכוונה לכפל תלושים אלא תמורת עבודת בעלי)
תשובה: אדם ישר לא יעשה דבר כזה.
שאלה: מחשבות רעות הם חטא?: אחי הקטן בן ה-16 מתלונן כבר הרבה זמן על כך שבאות לו מחשבות רעות בכל מה שקשור לשם ה ודברי תורה, דבר זה גורם לו לדיכאון, בכי ופחד מזה שהוא כביכול חוטא. אחי הקטן בא ממשפחה מסורתית-דתית ויש לציין שהוא אוהב את הדת ומרגיש מחובר אליה, כך שלדעתי מחשבותיו הרעות לגבי הדת הן בלתי רצוניות והוא מפחד שהמחשבות באות לו בכוונה. א.האם מחשבות שליליות הם חטא? ב.מה הוא צריך לעשות כדי להפסיק עם המחשבות הללו, שמאוד מפריעות לו למהלך חיים תקין?
תשובה: אחיך צריך לשוחח על כך עם היועץ של המקום שהוא לומד כדי לדעת איך לצאת מהמחשבות הללו. לא כדאי להזניח את הדבר אלא להזדרז לשוחח עם יועץ.
שאלה: מה מותר למורה לעשות?: האם למורה מותר להסתכל על תלמיד, ושהתלמיד יחשוב שהוא הולך לתת לו לדבר, ובפועל הוא נותן בסוף לדבר לתלמיד אחר?
תשובה: מורה שמלמד שיעור צריך לעסוק בו זמנית בכמה עניינים, גם להעביר את השיעור וגם לראות מי מבין וגם ענייני משמעת ולכן לא צריך לנתח כל תנועה שלו כי לפעמים הוא אינו מתכוון למה שנראה לך מהצד. המורה שמסתכל בתלמיד מן הסתם לא התכוון להטעות את התלמיד ולא התכוון כלל לתת לתלמיד זה לדבר אלא לתלמיד השני וכל הטעות היא של התלמיד שפירש את כוונות המורה לא נכון. כמו כן, לפעמים המורה באמת רוצה לתת לתלמיד זה לדבר אבל שיקול פתאומי מחייב אותו לשנות את כוונתו. לכן אל תראה בהתנהגות זו של המורה דבר המכוון לפגוע בך אלא טעות בהבנה או לפחות צורך המשתנה מחמת השיעור.
שאלה: ברכת כהנים לכהן מאחר: כהן שאיחר לתפילה האם יכול לוותר על עליה לדוכן ולצאת מבית הכנסת להשלים את התפילה בזמן ברכת כהנים? האם זה תלוי בכך שיש כהנים נוספים באותו מנין שעלו לדוכן (ולכן הברכה תתקיים גם בלעדיו), והדבר תלוי בכך שאותו כהן יברך ברכת כהנים בהמשך היום (במוסף או במנין אחר שיכנס אליו)?
תשובה: הכהן המאחר יעלה לברכת כהנים ואחר-כך ישלים תפילתו.
שאלה: שמיעת קדיש וקדושה באמצע שמונה עשרה: הבנתי שבמקרה שאני עדיין בתפילת העמידה שלי והחזן הגיע לקדיש או לקדושה, אני אמור לשתוק ולכוון לדברי הש"ץ, אך טכנית הדבר מאוד לא ישים, כי לפעמים לא שומעים את הש"ץ, לפעמים הוא כלל לא חוזר בקול על הקטעים הרלבנטיים, ואם אני אמור להקשיב לאחד המתפללים, אין זה תמיד אפשרי. מה לעשות?
תשובה: דין זה אמור רק בחזן הרגיל בתפלה ויודע לכוון להוציא אחרים ידי חובתם, אבל באופן שכתבת שאינך שומע את החזן וכו', לא צריך להמתין אלא תמשיך בתפלתך כרגיל.
שאלה: קנית אברים מסין: לאחרונה נדון בכנסת עניין קנית אברים מסין לצורך השתלה. בדיון נטען שהסינים גוזרים מוות על עבירות קלות ע"מ לגזור אברים אחר ההריגה. האם מותר לפעול למען הפסקת התהליך או שמא יש בזה משום איסור הצלת גוי ואולי גם משום הפרעה להצלת נפשות (לא תעמוד על דם רעך). יתכן ויש לזה ההשלכה לחברי הכנסת הדתיים כיון שהענין נידון בכנסת (ותתכן גם השלכה לענין תרומות למי שרוצה לקנות אברים מסין)?
תשובה: אם המלכות שם גוזרת עונש מות על עבירות מסוימות, אין זה עניננו, ומותר להשתמש באיברים אלו לצורך השתלה.
שאלה: מכירת רכב עם תקלה: אני מעוניין למכור את הרכב כי אני לא צריך כרגע רכב בכלל, בלי קשר לכשירות הרכב. יש ברכב בעיה מכנית רצינית שעולה כמה אלפי שקלים, הרכב נוסע כרגיל אבל עלול להפסיק לסוע מתי שהוא, ויצטרכו לתקן. האם אני צריך לדווח לקונה על הבעיה, או שמספיק לומר: "תעשה בדיקת קניה ותראה"? לי בבדיקת הקניה אמרו שיש בעיה מסוימת בחלק הזה ברכב, אבל לא ייחסתי לזה חשיבות, ונסעתי עד עכשיו חצי שנה עם הרכב ללא שתיקנתי את זה בצורה יסודית, אלא רק כתיקון קל.
תשובה: אסור להעלים פרט זה משום שיש בזה איסור הונאה וגניבת דעת. למעשה, אם זו תקלה שאין ספק שיגלו אותה בשעת הקניה, אתה יכול לומר לו בפשטות שיקח את הרכב לבדיקה ויראה, אבל אם זו תקלה שלא תתגלה בבדיקה, יש לספר לו על תקלה זו.
שאלה: אווירה בסלון סבי : הסלון בבית סבתי הוא המקום בו סבי זצ"ל היה לומד, בו אנו סועדים בשבתות, ולומדים, אינה טובה. ראיתי שם את אחת מבני משפחתי רואה דברים לא-צנועים בטלויזיה, ויש לי הרגשה כאילו התחללה במעט קדושת המקום. מה לעשות בקשר לכך?
תשובה: יש להמנע מלראות דברים לא צנועים בכל מקום. ועל אחת כמה וכמה במקום שאוכלים את סעודות השבת כי אכן המקום הזה צריך להיות ללא פגם. תנסי לשכנע את מי שצריך לתקן את הדבר.
שאלה: פתיחה נוספת של דין תורה: הוזמנתי ע"י תובע לדין שכבר ניפסק ביננו לפני כשנה לטענת התובע מדובר באותה תביעה. בית הדין נתן פסק לפני כשנה והפסק בוצע ע"י שני הצדדים. 1. האם בית הדין יכול לפתוח את הדיון ללא עיון מוקדם בראיות של התובע? 2. האם מחובתי להתדיין בפני בית הדין בגלל הסכמתי מהעבר, ללא ידיעה כלשהי מהם הטענות והאם הם קשורים לאותו נושא? 3. הרכב בית הדין שונה ואב בית הדין אינו דן שם יותר (בגללו הסכמתי לדון שם) שני דיינים מההרכב הקודם דנים, האם אני כפוף לבית הדין למרות השינוי?
תשובה: אם כבר פסקו בתביעה זו, אין צורך להתייצב לפני בית-הדין, ותודיע להם שאינך בא אלא אם יש טענות וראיות חדשות.
שאלה: עדים חילונים לחתונה: האם יש דעות שעד חילוני טוב בתור עד קידושין? ובמקרה שהיה עד חילוני צריך קידושין חדשים?
תשובה: לכתחילה אין לקחת עד כזה, אבל בדיעבד אין לפסול את הקידושין.
שאלה: הדחת נפה חשמלית: האם אחרי כל שימוש בנפה חשמלית צריך להדיח אותה, מחשש שנשארו ביצי תולעים וכדומה, או שאפשר להשתמש כעבור כמה ימים ללא הדחה?
תשובה: יש לנער היטב כל נפה לאחר השימוש בה, ואין חובה להדיח אותה.
שאלה: נקוד בספר תורה: יש מילים בספר תורה שעליהם נקודות, כמו "לנו ולבנינו" או "וישקהו", האם דבר זה פוסל את ספר התורה?
תשובה: אסור לכתוב בספר תורה ניקוד של אותיות אבל על פי המסורת יש מילים שעליהם יש לסמן נקודות על פי תקנת עזרא (פסקי תוספות מנחות רלא), כדוגמת המילים שהבאת, ויש לכתוב גם בספר תורה נקודות אלו. אם אין את הנקודות האלו יש המכשירים את ספר התורה אף לכתחילה (ט"ז יורה דעה סימן רעד סעיף קטן ז) ויש שנשארו בצריך עיון, ולכן למעשה אין לקרוא בו לכתחילה אם יש ספר אחר אבל אם הוציאו אותו כבר מותר לקרוא בו. (שערי אפרים שער ה סעיף כ)
שאלה: תנור גז לחימום בשבת: בדירתנו מותקנת מערכת חימום (הסקה ומים) מופעלת גז המכונה מערכת יונקרס JUNKERS. כיצד נוהגים במערכת שכזו בשבת, האם שעון שבת המכוון מלפני השבת מועיל לחימום הדירה מבחינה הלכתית?
תשובה: שעון שבת מועיל גם במערכת חימום זו. ואם היא מחממת מים שנועדו גם לשימוש, אין להשתמש במים אלו בשבת.
שאלה: קשה לי עם כיסוי ראש: אני ובעלי חוזרים בתשובה בשנה האחרונה. באנו מעולם חילוני לגמרי, אני שומרת צניעות, טהרת המשפחה וכשרות. בשבת אני מכסה לגמריי את ראשי. בעלי עדיין לא שם כיפה אבל מניח תפילין ושומר את שאר המצוות איתי, אנחנו בעלייה רוחנית גדולה, אבל עדיין קשה לי עם כיסוי הראש ביום יום. אני יודעת שזוהי מצווה גדולה אבל בשבת אני שמה את הכיסוי באהבה גדולה, כאשר ביום יום קשה לי. עדיין אני מנסה כל הזמן, ואני גם מרגישה שזוהי בדיחה, שפעם רואים אותי עם ופעם בלי אבל עדיין קשה לי, מה לעשות?
תשובה: משמח לשמוע שאתם בעליה רוחנית גדולה ושאת שומרת על ההלכות. אני מבין היטב את הקושי שלך דווקא בכיסוי הראש. אך הכל ענין של הרגל. וכאשר מתרגלים לכיסוי הראש מרגישים שאי אפשר בלעדיו. אך בנתיים אני מייעץ שתמצאי כובע יפה גם אם הוא אינו מכסה את כל הראש יש לזה ערך הלכתי. הקשיים הראשוניים בדרך התשובה הם גדולים אך גם שכרם מאד גדול. חזקו ואמצו.
שאלה: נטילת ידיים ונעילת הנעליים: כאשר אני קם בבוקר אני נוטל ידיים בהתחלה 3 פעמים להעביר הרוח רעה מהידיים, אחר כך אני הולך להתפנות. אני מסתפק האם אחר ההתפנות יש ליטול ידיים ולברך על נטילת ידיים, מפני שאני אח"כ אמור להתלבש וגם לנגוע בגרביים ובנעליים, ואז ייצא שאני צריך ליטול שוב ידיים, ונמצא שבירכתי על הנטילה שאיננה סמוכה לתפילה, ומצד שני, אם אחר ההתפנות אני אלך קודם להתלבש ולנעול את הנעליים, האם אין בזה בעייה שאני לא מברך ישר אחר ההתפנות את ברכת אשר יצר?
תשובה: תטול ידיך עם הקימה מהמיטה ותברך, ואחר כך תעשה את כל צרכיך, ובסופם תטול ידיך שוב ללא צורך בנטילה שלוש פעמים ו
שאלה: חצייה באור אדום כשממהרים: האם כאשר ממהרים מאוד לאוטובוס לתפילה וכו', ופוחדים לפספס את האוטובוס, וניכר שממרחק רב לא מגיע רכב ושאין סכנה, מותר לעבור למרות שהאור אדום?
תשובה: אם אין מכוניות ואין סכנה, אין בזה קפידא הלכתית, ואם לא מסכן עצמו, מותר.
שאלה: חשמל אחרי הדלקת נרות: בעבר שאלתי ונעניתי שלענין ספרדים ותימנים אין הנשים מקבלות שבת ע"י הדלקת הנר, אני מבקשת לציין שלענין הלכות, התימנים לא נחשבים לספרדים כיון שלנו התימנים יש הלכות שלנו, אחת הדוגמאות היא שהספרדים מברכים על המצה כל השנה "מזונות", ואילו אנו התימנים מברכים על המצה כל השנה "המוציא". בספר שולחן ערוך המקוצר של הרב רצאבי (ע סא, סעיף ז ), כתוב לענין הדלקת נרות שבת שהנשים התימניות קודם מברכות ואח"כ עוברות לעשיה כיון שאין קבלת שבת תלויה אלא בהדלקה. לכן שאלתי בעינה עומדת האם מותר להדליק אור חשמל אחרי הדלקת נרות שבת למנהג התימנים?
תשובה: נכון שלא תמיד התימנים נוהגים כמו הספרדים, וגם התימנים הרי מחולקים לשאמי ובלאדי, אך בענין זה גם לתימנים אין קבלת שבת קשורה להדלקת נרות שבת, אלא קבלת שבת תלויה במזמור שיר ליום השבת או לכה דודי או ברכו, ולכן מותר להדליק חשמל לאחר הדלקת נרות שבת. עיין בשו"ת יחוה דעת ח"ב (סימן ל"ג).
שאלה: מוקצה וחומר חיטוי צבעוני באסלה: ראיתי שהרב מחמיר כי שייך צביעה בחומר חיטוי צבעוני באסלה בשבת. האם בבית של מארחים מותר לי להרים קצת את הקופסא בזמן שטיפת המים ולהחזירה אח"כ, או שמא יש בזה איסור מוקצה, ועדיף להוריד את המים עם הצבע, ואם לא מה לעשות?
תשובה: אורח לא קנה את הצבע ולא אכפת לו אפוא אם המיים יייצבעו או לא. מבחינתו זהו פסיק רישא דלא ניחא ליה ולכן יש כאן רק איסור דרבנן ומשום כבוד הבריות השטיפה מותרת לו. גם מוקצה הוא איסור דרבנן, אולם טלטול המוקצה לא מסייע ישירות לשטיפה אלא רק מסלק את האיסור ואין בעצם טלטולו משום כבוד הבריות, לכן נלענ"ד שהשטיפה הצבעונית עדיפה.
שאלה: חכם שכתב ברוח הקודש: האם חכם שאינו בעל רוח הקודש יכול לחלוק על דבריו של חכם ששווה לו בחכמה שאומר את כל דבריו ברוה"ק? למשל, נאמר שה"אור החיים" הקדוש ועוד גדולי ישראל עשו חיבוריהם ברוה"ק. האם יכול לבוא גדול ישראל שלא זכה לרוה"ק ולסתור דבריהם של אלה שעשו חיבורם ברוה"ק? וכן בהלכה שיש מחלוקת חכמים האם יש חיוב תמיד ללכת לפי החכם שעשה חיבורו ברוה"ק?
תשובה: רוח הקודש זו דרגה גבוהה מאוד, אבל אין היא משמעותית לפסיקת הלכה. הרמב"ם כותב שאפילו נביא אינו יכול לפסוק הלכה על-פי הנבואה, אלא הכל תלוי בחכמת התורה. ומסיבה זו כל חכם יכול לחלוק על דברי חבירו אם יש לו ראיות לדבריו, אף-על-פי שחבירו הוא בעל רוח הקודש או נבואה.
שאלה: רב שכונה מרא דאתרא?: אני גר בשכונה ותיקה בירושלים. לפני מספר שבועות התחלתי להוציא עלון לפרשת שבוע בבית הכנסת הספרדי בו אני מוסר שיעורים. כשנודע הדבר לרב השכונה (שהינו אשכנזי ושמתפלל בבית כנסת אשכנזי) הוא כעס מאוד ובפרט שלא יידעו אותו לפני כן וכן שאת מדור הרעיון לפרשה לקחתי מרב שכונה אחרת. הרב טען שבכל ספרי הפוסקים מובא הדבר שיש לשאול את ה מרא דאתרא משרוך ועד נעל וכו ושהוא מקפיד מאוד. הוא שלח אותי לשאול את חברו, רב שכונה אחרת, אם אכן אין הדבר כן. להפתעתי חברו השיב לי שאין הוא צודק ובפרט שאין אני פוסק הלכות כנגדו (העלון הוא לפרשת שבוע, ומופיע בו ציטוט הלכות מהגר"מ אליהו שליט"א). עם מי הצדק? כמו כן, הרב הנ"ל השמיץ אותי ברבים מבלי שברר את הפרטים, אם אכן הוא צודק האם מותר לו לעשות כן?
תשובה: המושג מרא דאתרא בימינו הוא בעייתי כי אנשים נעים ונדים ממקום למקום ויש טלפונים וכלי תקשורת אחרים המאפשרים התקשרות עם רבנים שונים, בכל זאת עצתי לכבד את המרא דאתרא לרצותו ולהתיעץ אתו כיצד להפיץ דברי תורה בשכונה.
שאלה: אונאת דברים בת זמנינו: קראתי במסילת ישרים על חומרתה של אונאת דברים, אבל חוששני שלא הצלחתי להבין מה היישום של זה, איך הדבר ישים בימינו כשיש שיטת משפט חילונית ונהוג לקיים מו"מ מסחרי רגיל תוך הסתרה של עובדות וניצול חולשות של הצד השני, האם לא מדובר בתקנה שאין הציבור יכול לעמוד בה היום?
תשובה: דרשותיה המוסריות של התורה הן עקרוניות, מוחלטות ונצחיות ואינן משתנות עקב שיטות משפט או מו"מ מסחרי. ציבור מוסרי עומד בכך וביותר מכך.
שאלה: בצל שטוגן במחבת: בצל שטוגן במחבת חלבית שאינה בת יומה, הוסיפו לו ירקות שונים, המאכל הוגש בארוחה בשרית כמנה נפרדת ללא בשר. האם הוטרפו הכלים הבשריים של הארוחה, והאם יש הבדל אם חתכו את הבצל בתחילה עם סכין חלבית או פרווה?
תשובה: הבצל אומנם נחשב חלבי אבל לאחר הטיגון אין לו דין חריף, ולכן אם אין בתבשיל חום שהיד סולדת בו אין צריך להכשיר את הכלים. גם בצל שחתכו אותו בסכין חלבי וגם אם חתכו אותו בסכין פרווה וטיגנו אותו במחבת חלבי דינו כחלבי.
שאלה: זמן הדלקת נרות חנוכה: אדם שגר בקומה גבוהה, והוא מדליק נרות חנוכה רק לעיני בני ביתו, האם צריך לטרוח ולצאת מוקדם מהעבודה כדי להדליק ממש בצאת הכוכבים, או שכשיגיע ב-7 ובני ביתו ערים ידליק בפניהם ודיו? (שהרי בכל מקרה העוברין ושבים לא רואים את הנרות)
תשובה: לכתחילה זמן הדלקת הנר הוא עם תחילת הלילה, אם המדובר בשעת הדחק ואי יכולת לצאת לפני כן, ניתן לסמוך על הסוברים שבהדלקה בתוך הבית בפני בני הבית בלבד מותר גם בשעה מאוחרת יותר.
שאלה: בנות "שהבריזו" מהסעה: ארגנו הסעה ל"מלווה מלכה", כמה בנות "הבריזו" ברגע האחרון, האם הם צריכות לשלם את סכום הכסף שהתחייבו לו? (כתוצאה מהביטול שאר הבנות הרשומות יצטרכו לשלם הרבה יותר.).
תשובה: אם הן גרמו נזק לאחרים שבנו על השתתפותן, הן צריכות לחוש אחריות ולפצות את הניזוקים.
שאלה: נטילה לדבר שטיבולו במשקה: למאן דאמר שיש ליטול ידיים לדבר שטיבולו במשקה, אם אדם אחר שלא נטל ידיו שטף לי את הפרי, האם אני יכול לאכול מפרי רטוב שכזה, אע"פ שלכאורה הוא לא נטל את ידיו ונגע במשקין שעל הפרי, מדובר במקרה שאני כן נטלתי?
תשובה: מותר.
שאלה: דמות אדם על ספר: תרגמתי את ספר קהלת עם פירושים לשפה הרוסית, וברצוני להוציאו לאור. האם על פי ההלכה תמונת השער בכריכה יכולה להיות תמונה של מלך היושב על כיסא מלכות, אציין כי יש כאן דמות ברורה של פנים?
תשובה: האיסור חל רק על פסל בולט אך לא על תמונה או ציור. עם זאת תמונת אדם על ספר תורני לא מתאימה כל כך (למרות שבימינו מדפיסים ספרים שעל כריכתם תמונות רבנים, שהוא נהוג חדש שלא היה מקובל בעם ישראל), ועשית כחכמתך.
שאלה: מכירת צלבים ומים מהירדן: האם מותר למכור לגויים צלבים מעץ זית, ומים מהירדן וכן פסלונים מעץ זית?
תשובה: כל דבר הקשור לנצרות ולעבודת האלילים שלהם אסור בתכלית האיסור.
שאלה: גרף של רעי ופח אשפה: בעקבות הדף היומי (ביצה ל"ו) עיינתי במשנה ברורה (או"ח ש"ח ל"ו) וראיתי שאין התר להחזיר גרף של רעי. אם הבנתי נכון, אסור להוריד פח אשפה מלא ולהחזירו ריק. האם לפיכך חובה להקפיד על שקיות אשפה, ומה לעשות - כפי שקורה לעיתים שהשקית נקרעת - כיצד להחזיר את הפח הביתה? והאם יש הבדל בין שבת ויו"ט בעניין?
תשובה: מותר להחזיר את הפח הביתה, מכיוון שצריך להשתמש בו שוב.
שאלה: שקיות שמשפחתי לקחה ממכולת: הרב השיב כי אסור לקחת שקיות ניילון מיותרות ממכולת. האם כאשר ידוע לי שמשפחתי לוקחת הרבה שקיות מהסופר מותר לי להשתמש בהם? (כבר כמה פעמים אמרתי להם בעדינות שזה אסור ואני לא נוהג כך, אך הם לא שמעו לי).
תשובה: מותר לך להשתמש בהם.
שאלה: צניעות בין בנים: אני בחדר בפנמיה עם בנים, יש לי חבר שמפריע לו שאני הולך בערב בחדר עם מכנסיים קצרים וגופיה האם יש בזה בעיה, האם יש בעיה ללכת מהמקלחת (בפנימייה עם בנים בחדר) החוצה בשביל להתלבש רק עם תחתונים (זה לזמן קצר בלבד)?
תשובה: כתב השולחן-ערוך חלק אורח חיים סימן ב' (שו"ע או"ח ב), בעת שאדם מתלבש, אפילו כשהוא לבדו בביתו, עליו לנהוג בצניעות, ואל יאמר אדם הנני בחדרי חדרים ומי רואני, כי הקב"ה מלא כל הארץ כבודו. לכן לא יקום ממטתו ערום ואחר כך יתלבש, אלא ילבש את חלוקו בעודו על מטתו, מתחת לשמיכה. והסיבה לכך היא, שפעם היו נוהגים לישון ללא בגדים כלל, וכדי לשמור על הצניעות, הורתה ההלכה להתלבש באופן כזה שמקום ערוותו של האדם ישאר תמיד מכוסה, תחת השמיכה או תחת הבגד. ומנהג חסידות להזהר שכל המקומות שאדם רגיל לכסות מפני הכבוד בהיותו בין בני משפחתו או חבריו הקרובים, יהיו מכוסים גם בהיותו לבדו. אמנם יש שהחמירו, שגם את המכנסיים צריך ללבוש מתחת לשמיכה (מ"ב סק"א). אבל להלכה, רק את הלבנים התחתונים צריך להקפיד וללבוש בצניעות מתחת לשמיכה או בגד, או בחדר המקלחת, ואילו את שאר הבגדים מותר ללבוש בכל חדר רגיל (ערוה"ש ב, א). (על פי פניני הלכה, תפילה פרק ז). לכן מותר מצד ההלכה להסתובב עם מכנסיים קצרים וגופיה ואף עם תחתונים אבל ראוי להתחשב בחברך אם הדבר מפריע לו וכן לצאת מהמקלחת עם מכנסיים וחולצה.